It-Tieni Pitazz – Paragrafi 841-850 O Ħallieq tiegħi, jiena nixxennaq għalik. Inti tifhimni, O Mulejja! Dak kollu li hu ta' din id-dinja f'għajnejja jidher qisu dell fjakk. Huwa għalik li jiena nixxennaq. Għalkemm Inti tagħmel daqstant għalija li jiena ma nafx kif nista' nfisser bil-kliem, għax Inti stess tiġi żżurni b'mod speċjali, imma xorta waħda dawk iż-żjajjar ma jtaffux l-uġigħ tal-ferita' tal-qalb, imma jġegħluni nixxennaq għalik iżjed u iżjed, O Mulej. Ħudni miegħek, O Mulej, jekk din hi r-rieda Tiegħek! Inti taf li jiena qiegħda mmut, u qiegħda mmut bix-xewqa li għandi għalik; imma xorta waħda, ma nistax immut. Mewt, fejn inti? Inti tiġbidni fl-abbiss tad-divinita' Tiegħek, u titgħatta bid-dlam. L-esseri kollu tiegħi jintilef fik, imma xorta waħda nixtieq narak wiċċ imb'wiċċ. Meta ser iseħħ dan għalija? ġiet iżżurni llum. Ġabet magħha xi lumi u tuffieħ u siġra ċkejkna tal-Milied. Fraħt ħafna bihom. Permezz ta' Swor Chrysostom il-Madre Superjura talbet lit-tabib (Adam Silberg) jħallini niġi d-dar għall-Milied, u hu fil-pront qal iva. Jiena kont ferħana ħafna u nfqajt nibki bħal tarbija żgħira. Swor Chrysostom stagħġbet li kont ninsab hekk ħażin u li kont inbdilt, u qaltli: "Int taf, Fawstina ċkejkna, aktarx ser tmut. Żgur qiegħda tbati ħafna, Sor." Jiena weġibt li dak inhar kont qiegħda nbati ħafna iktar milli fi ġranet oħra, imma dan kollu ma jimporta xejn u li dan ma kienx ħafna, għas-salvazzjoni tal-ewrieħ. O Ġesu' ħanin, agħtini l-erwieħ tal-midinbin! 24 ta' Diċembru (1936). Waqt il-Quddiesa llum, kont maqgħuda b'mod partikolari ma' Alla u l-Omm Immakulata Tiegħu. L-umilta' u l-imħabba tal-Verġni Immakulata nifduli ruħi. Iktar ma nimita lil Omm Alla, iktar insir naf lil Alla b'mod profond. O, liema xenqa infinita hemm madwar ruħi! Ġesu', kif tista' tibqa' tħallini f'dan l-eżilju? Qiegħda mmut bix-xewqa li għandi għalik. Kull darba li inti tmissli ruħi, int tferini immensament. L-imħabba u t-tbatija jmorru flimkien; imma xorta waħda ma nibdilx dan l-uġigħ ikkawżat minnek mal-ebda teżor, għax dan hu l-uġigħ ta' pjaċiri li ħadd ma jista' jifhimhom, u id mimlija mħabba qiegħda tikkawżali dawn il-feriti tar-ruħ. ġiet wara nofs inhar u ħaditni d-dar għall-ġranet tal-festa. Kont ferħana li rġajt sibt ruħi mal-komunita'. Filwaqt li konna għaddejjin mill-belt (Krakovja), immaġinajt li kienet il-belt ta' Betlem. Filwaqt li qgħadt nosserva n-nies għaddejjin jgħaġġlu, ħsibt bejni u bejn ruħi: min qiegħed jimmedita llum, fil-ġabra u fis-skiet, fuq dan il-misteru li ħadd ma jista' jifhmu? O Verġni safja, inti qiegħda tivvjaġġa llum, u jiena wkoll qiegħda nagħmlu dan. Jiena nħoss li l-vjaġġ tal-lum għandu s-simboliżmu tiegħu. O Verġni tiddi bid-dawl, safja bħall-kristall, mitlufa kollok kemm inti f'Alla, jiena noffrilek il-ħajja spiritwali tiegħi; irranġa kollox sabiex ikun jogħġob lil Ibnek. O Omm tiegħi, kemm nixtieq li inti tagħtini f'idejja lill-Bambin Ġesu' waqt il-Quddiesa ta' nofs il-lejl. U ħassejtha qawwija l-preżenza ħajja ta' Alla fil-fond ta' ruħi, li kien biss bi sforz qawwi tar-rieda tiegħi li rnexxieli nżomm moħbi ġewwa fija l-ferħ tiegħi sabiex ma nurix minn barra x'kien għaddej ġewwa ruħi. Qabel l-ikla tal-viġili, dħalt fil-kappella għal mument sabiex naqsam il-wejfer spiritwalment ma' dawk li huma għeżież għal qalbi. Ippreżentajthom kollha kemm huma, b'isimhom, lil Ġesu' u tlabtu bil-ħniena grazzji għalihom. Imma dan ma kienx kollox. Afdajt f'idejn il-Mulej dawk kollha li qegħdin jiġu ppersegwitati, dawk li qegħdin ibatu, dawk li għadhom ma jafux Ismu, u l-aktar l-imsejkna midinbin. O Ġesu' ċkejken, qiegħda nitolbok bil-ħerqa, agħlaqhom kollha kemm huma fl-oċejan tal-ħniena Tiegħek li ħadd ma jista' jifhimha. O Ġesu' ħelu u ċkejken, hawn hi qalbi; ħallieha tkun għamara ċkejkna u sħuna għalik. O Majesta' Infinita, b'liema ħlewwa Inti rsaqt qrib tagħna. Hawnhekk, m'hawnx biża' mis-sajjetti ta' Jaħwe' l-kbir; hawnhekk, hawn iċ-ċkejken Ġesu' ħelu. Hawnhekk, l-ebda ruħ ma tibża', għalkemm il-majesta' Tiegħek ma naqsitx, imma biss inħbiet. Wara l-ikel ta' filgħaxija, ħassejtni għajjiena ħafna u kont muġugħa. Kelli nimtedd. Imma bqajt imqajma għassa mal-Omm l-iżjed Qaddisa, nistenna li tasal it-Tarbija ċkejkna. 25 ta' Diċembru (1936). Il-Quddiesa ta' nofs il-lejl. Waqt il-Quddiesa, il-preżenza ta' Alla nifditni – kollni kemm jiena. Mument qabel l-Elevazzjoni rajt lil Omm Alla u l-Bambin Ġesu' u x-xwejjaħ twajjeb (San Ġużepp). L-Omm l-iżjed Qaddisa qaltli dan il-kliem: Binti, Fawstina, ħu dan it-Teżor l-iżjed prezzjuż, u tatni lill-Bambin Ġesu'. X'ħin ħadt lil Ġesu' f'dirgħajja, ruħi ħasset ferħ kbir li ma nistax insib kliem biex niddeskrivih. Imma, ħaġa stramba, wara ftit Ġesu' sar tal-biża' x'ħin tħares lejh, kien kiber u kien qed ibati; u mbagħad id-dehra għebet, u f'daqqa waħda sar il-ħin tat-Tqarbin. X'ħin irċevejt lill-Mulej Ġesu' fit-Tqarbin Imqaddes, ruħi bdiet tirtogħod taħt l-influwenza tal-preżenza ta' Alla. L-għada rajt lill-Bambin Divin għal mument qasir waqt l-Elevazzjoni. Fit-tieni jum tal-Festa, Patri Andrasz ġie sabiex iqaddsilna, u waqt il-Quddiesa jiena rġajt rajt liċ-ċkejken Ġesu'. Wara nofs inhar, mort inqerr. Is-Saċerdot ma tanix tweġiba għal xi wħud mill-mistoqsijiet tiegħi dwar din l-opra. Huwa qal, "Meta jgħaddilek, nitkellmu dwarha bi kliem konkret; u issa, ipprova erġa' hu saħħtek kompletament. Mill-bqija, inti taf xi gwida għandek issegwi u x'direzzjoni għandek tieħu f'dawn l-affarijiet." Bħala penitenza, is-Saċerdot qalli ngħid il-kurunella li Ġesu' kien għallimni. Filwaqt li kont qiegħda ngħid il-kurunella, smajt vuċi tgħid, O, kemm grazzji kbar Jiena għad nagħti lil dawk l-erwieħ li jgħidu din il-kurunella; il-profondita' tal-ħniena tenera Tiegħi titqanqal minħabba dawk li jgħidu din il-kurunella. Ikteb dan il-kliem, binti. Kellem lid-dinja dwar il-ħniena Tiegħi; nixtieq li l-bnedmin kollha jagħrfu l-ħniena Tiegħi bla tarf. Hija sinjal għaż-żminijiet tal-aħħar; warajha għad jiġi l-jum tal-ġustizzja. Sakemm għad hemm iż-żmien, għidilhom jirrikorru għall-għajn tal-ħniena Tiegħi; għidilhom japprofittaw mid-Demm u l-Ilma li ħarġu jgelglu għalihom. O erwieħ tal-bnedmin, fejn ser tistaħbew fil-jum tal-korla ta' Alla? Stkennu bħalissa fl-għajn tal-ħniena ta' Alla. X'folla kbira ta' erwieħ qiegħda nara! Huma qiemu l-Ħniena Divina u għad ikantaw l-innu ta' tifħir għal dejjem ta' dejjem. 27 ta' Diċembru. Illum erġajt lura fil-post tas-solitudni tiegħi (il-kamra privata tagħha fis-sanatorjum). Kelli vjaġġ sabiħ ma' ċerta persuna li kienet qed tieħu t-tarbija tagħha għall-magħmudija. Wassalnieha sal-Knisja f'Podgorze. Sabiex toħroġ mill-vettura tatni t-tarbija f'dirgħajja. X'ħin ħadtha f'idejja, offrejtha, b'talba ħerqana, lil Alla sabiex xi darba hi tkun tista' tagħtih glorja speċjali. Ħassejt f'ruħi li l-Mulej kien qed iħares b'mod speċjali fuq dik ir-ruħ ċkejkna. X'ħin wasalna fi Pradnik, Swor N. għenitni nġorr is-sorra tiegħi. X'ħin dħalna fil-kamra tiegħi, rajna anġlu tal-karti sabiħ bil-kliem, "Glorja fi . . ." Naħseb li kien mingħand is-soru marida li kont bgħattilha s-siġra tal-Milied. U b'dan il-mod, il-ġranet tal-festi għaddew. Xejn ma jista' jwaqqaf ix-xenqa li hemm ġewwa ruħi. Jiena nixxennaq għalik, O Ħallieq tiegħi u Alla etern! La ċelebrazzjonijiet lanqas innijiet sbieħ m'huma ser jikkalmawli ruħi; pjuttost, iġegħluni nixxennaq iżjed u iżjed. Meta biss jitlissen Ismek, l-ispirtu tiegħi jaqbeż sabiex jipprova jilħqek, O Mulej.
Djarju ta' Swor Fawstina – It-2 Pitazz (par.841-850)